Նիմֆոմանուհի

Նիմֆոմանուհին երկու մասից բաղկացած դրամա ֆիլմ է, որի ռեժիսորը և սցենարի հեղինակը դանիացի Լարս ֆոն Թրիերն է։ Ֆիլմը թողարկվել է 2013 դեկտեմբերի 25-ին։ Ֆիլմի գլխավոր դերերում հանդես են գալիս Շառլոտ Գեինսբուրը, Ստելլան Սկարսգորդը, Շայա Լաբաֆը, Ջեյմի Բելլը, Քրիստիան Սլեյթերը և Կոնի Նիլսենը։ Նիմֆոմանուհին համարվում է Թրիերի «Դեպրեսիա» ոչ պաշտոնական անվանումը կրող եռագրության վերջին՝ երրորդ ֆիլմը, որին նախորդել են «Հակաքրիստոս» և «Մելանխոլիա» ֆիլմերը։

Սյուժե 
Ֆիլմի գլխավոր հերոսուհին՝ Ջոն (Շառլոտ Գեինսբուրը), ով ինքն իրեն բնորոշում է որպես նիմֆոմանուհի, ծեր ամուրի Սելիգմանին (Ստելլան Սկարսգորդ) պատմում է իր կյանքի պատմությունը՝ սկսած մանկությունից մինչև հիսունամյա տարիքը։ Ֆիլմի երկու բաժիններից յուրաքանչյուրը բաղկացած է մի քանի գլխից, որոնք ներկայացնում են հերոսուհու կյանքի տարբեր փուլեր և դրվագներ՝ ըստ ժամանակագրական հաջորդականության։ Գլուխները վերնագրված են հետևյալ կերպ՝

Մաս առաջին՝
 Հմուտ ձկնորսը
 Ջերոմ
 Տիկին Հ.
 Զառանցանք
 Երգեհոնի փոքրիկ դպրոցը

Մաս երկրորդ՝
 Արևելյան և արևմտյան եկեղեցի
 Հայելին
 Հրացանը

Ընկալում 
2014 թվականի փետրվարի 13-ին Հայաստանում պետք է կայանար ֆիլմի պրեմիերան, սակայն «Cinema Star» կինոթատրոնը ցուցադրությունից մեկ օր առաջ հրաժարվել է ցուցադրել այն` պատճառաբանելով «մի շարք քաղաքացիների եւ հասարակական խմբերի բազմաթիվ առարկությունները»։

Կինոգետ Զավեն Բոյաջյանը համարում է, որ այդ ամենը տեղի է ունեցել կինոթատրոնի վատ, անգրագետ, տհաս մարքեթինգի կամ մարքեթինգային սխալ քաղաքականության հետեւանքով. «Այդ կինոթատրոնը պետք է ունենա մշակված ցուցադրության քաղաքականության հայեցակարգ, այսինքն` արթ հաուսին վերաբերող ֆիլմերը, փառատոնային ֆիլմերը պետք է ներկայացնի իր փոքր դահլիճներից որեւէ մեկում, որտեղ կգնան այն մարդիկ, որոնք իսկապես շահագրգիռ են այդպիսի կինո նայելու, ոչ թե Լարս ֆոն Թրիերին կդարձնեն ինչ-որ պոռնոգրաֆ ու կգցեն տգետ զանգվածի բերանը»։

Իսկ բլոգեր Տիգրան Քոչարյանը հակառակը` այդ քայլը համարում է մարքեթինգի ընդունված քայլ. երբ որ բոլորը պետք է խոսեն այդ թեմայի մասին. «Իմ կարծիքով՝ «Cinema Star»-ը ուղղակի սադրեց ժողովրդին։ Նաեւ հաշվի առնենք, թե որ օրն էին ուզում ցուցադրեին, դա Տրնդեզի օրն էր` եկեղեցական տոն էր եւ Ս. Սարգսի տոնին ընդառաջ էր, այսինքն` եւս մի սադրանք, որպեսզի հավատացյալ մարդիկ, որոնք ցանկություն չունեն, որպեսզի պոռնոն ցուցադրվի, իրենք էլ ընդվզեն։ Այսինքն` սադրանքի բոլոր նախապայմանները ստեղծված էին»։

Բանախոսներն անդրադարձան նաեւ «Cinema Star» կինոթատրոնում ցուցադրվող մեկ այլ կինոնկարի` «Ուոլ Սթրիթի գայլը»։ Տիգրան Քոչարյանը հայտարարեց, որ ընդամենը մեկ հայհոյանք կրկնվում է 4 րոպե 45 վայրկյան եւ ֆիլմում առկա են բաց տեսարաններ, իսկ Զավեն Բոյաջյանը հավելեց, որ յուրաքանչյուր ոք կարող է անարգել դիտել այդ ֆիլմը։

Հայաստանում սկսվել էր ֆլեշմոբ ի աջակցություն ֆիլմին։ Այդ ժամանակ ստեղծվել էր ֆոտոշարք ֆիլմի պաստառի ոճով։ Իսկ Սինեմա Սթար կինոթատրոնի «ընտանեկան տարածք» է արտահայտությունը դարձավ մեմերի առիթ։ Համացանցում հայտնվեին «Ուոլ Սթրիթի գայլը» ֆիլմի բաց տեսարանների նկարը «ընտանեկան կինոթատրոն» բառակապակցությամբ։

Ծանոթագրություններ 

Լարս ֆոն Թրիերի ֆիլմեր
2013 ֆիլմեր
Անգլերեն ֆիլմեր
Ֆրանսիական դրամա ֆիլմեր
2010-ականների դրամա ֆիլմեր
Ֆրանսիական ֆիլմեր
Անգլերեն ֆրանսիական ֆիլմեր
2013 դրամա ֆիլմեր
Դանիական դրամա ֆիլմեր
Գերմանական դրամա ֆիլմեր
Բելգիական դրամա ֆիլմեր
Բրիտանական դրամա ֆիլմեր
Ֆիլմեր կրոնի մասին
ԼԳԲՏ ֆիլմեր
Ամուսնական դավաճանությունը ֆիլմերում